ขอให้จริง! “หมอวิชัย” พร้อมจับมือ “ทวิช” แก้ปัญหา IFEC
ขอให้จริง! “หมอวิชัย” พร้อมจับมือ “ทวิช” แก้ปัญหา IFEC เชื่อหากร่วมมือจริงจังจะก้าวหน้าได้เร็ว – ลั่นปรับโครงสร้างหนี้ที่ถึงกำหนดในเดือนนี้แล้วกว่าพันล้านบาท
27 ก.พ. 2560

ขอให้จริง! “หมอวิชัย” พร้อมจับมือ “ทวิช” แก้ปัญหา IFEC เชื่อหากร่วมมือจริงจังจะก้าวหน้าได้เร็ว – ลั่นปรับโครงสร้างหนี้ที่ถึงกำหนดในเดือนนี้แล้วกว่าพันล้านบาท
นายแพทย์วิชัย ถาวรวัฒนยงค์ ประธานบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า จากกรณีที่นายทวิช เตชะนาวากุล แกนนำกรรมการชุดใหม่ให้ข่าวผ่านสื่อมวลชนว่ายินดีร่วมงานกับตนเองในการแก้ไขปัญหาบริษัทนั้นส่วนตัวมีความยินดีเป็นอย่างยิ่งเช่นกันเพราะเชื่อว่าหากทุกฝ่ายร่วมมือกันอย่างจริงจัง IFEC จะก้าวหน้าอย่างรวดเร็ว
อย่างไรก็ตามตนยังยืนยันว่า ต้นเหตุของปัญหาของบริษัททั้งหมด เกิดจากธรรมาภิบาลของผู้บริหารในอดีต ดังนั้นนายทวิช ควรที่จะหยิบยกเรื่องนี้มาเป็นประเด็นสำคัญในการบริหาร กล่าวคือต้องดำเนินคดีกับกลุ่มคนผิดอย่างจริงจัง และต้องไม่ให้คนหรือกลุ่มคนที่กระทำผิดเข้ามาในบริษัทอีก
นายแพทย์วิชัย กล่าวอีกว่า ในเรื่องของการแก้ไขปัญหาหนี้สินบริษัทนั้น ล่าสุดได้ดำเนินการปรับโครงสร้างหนี้กับเจ้าหนี้ที่ถึงกำหนด ในเดือน ก.พ. นี้ ไปแล้ว กว่าพันล้านบาท ซึ่งต้องขอขอบคุณเจ้าหนี้ ที่เห็นถึงศักยภาพในการชำระหนี้ของบริษัท และอีกด้านหนึ่ง ย่อมแสดงให้เห็นถึงประสิทธิภาพในการบริหารรายได้ของบริษัทอีกด้วย
“ผมยืนยันว่า บริษัทมีศักยภาพสูงในการแก้ปัญหาหนี้สินทั้งหมด ขอเพียงไม่ให้เกิดปัญหาเรื่องธรรมภิบาล ผมยินดีที่จะร่วมงานกับพี่ทวิช แน่นอน” นายแพทย์วิชัย กล่าว